SSP กำไรปี 64 ออลไทม์ไฮ! แตะ 859 ลบ. แจกปันผลหุ้น-เงินสด วางเป้ารายได้ปี 65 โตเกิน 20%
SSP กำไรปี 64 ออลไทม์ไฮ! แตะ 859 ลบ. แจกปันผลหุ้น-เงินสด วางเป้ารายได้ปี 65 โตเกิน 20% พร้อมอยู่ระหว่างเจรจาดีล M&A-JV โรงไฟฟ้าในและต่างประเทศหลายโปรเจค
1 มี.ค. 2565

นายวรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เปิดเผยว่า ผลการดำเนินงานในปี 2564 กลุ่มบริษัทมีการเติบโตต่อเนื่องเมื่อเทียบกับงวดเดียวกันของปีก่อน สามารถสร้างรายได้และกำไรสูงสุดนับตั้งแต่ก่อตั้งกิจการ โดยมีรายได้รวม 2,698 ล้านบาท เพิ่มขึ้น 39.4% เทียบงวดเดียวกันของปีก่อนมีรายได้รวม 1,935 ล้านบาท และมีกำไรสุทธิ 859 ล้านบาท เพิ่มขึ้น 16.7% เทียบงวดเดียวกันของปีก่อนมีกำไรสุทธิ 736 ล้านบาท ขณะที่กำไรก่อนหักดอกเบี้ย ภาษี และค่าเสื่อมราคา (EBITDA) อยู่ที่ 2,023 ล้านบาท เพิ่มขึ้น 32.6% เทียบงวดเดียวกันของปีก่อน
ทั้งนี้ ผลการดำเนินงานในปี 2564   ที่เติบโตขึ้นอย่างมีนัยสำคัญได้รับปัจจัยสนับสนุนจากการรับรู้รายโครงการโรงไฟฟ้าพลังงานแสงอาทิตย์ Yamaga ประเทศญี่ปุ่น กำลังการผลิต 34.5 เมกะวัตต์  ได้เต็มปี อีกทั้งยังรับรู้รายได้โครงการโรงไฟฟ้าชีวมวลขนาดกำลังการผลิต 9.9 เมกะวัตต์ โครงการโรงไฟฟ้าพลังงานแสงอาทิตย์  LEO 1 ในประเทศญี่ปุ่น ขนาดกำลังการผลิต 26 เมกะวัตต์ และโครงการโรงไฟฟ้าพลังงานลม ในประเทศเวียดนาม ขนาดกำลังการ 48 เมกะวัตต์ โดยปัจจุบัน กลุ่มบริษัทฯมีกำลังการผลิตไฟฟ้าทั้งในและต่างประเทศรวม 296 เมกะวัตต์ เทียบปีก่อนมีกำลังการผลิต 196 เมกะวัตต์
นอกจากนี้ ที่ประชุมคณะกรรมการบริษัทฯยังมีมติอนุมัติจ่ายปันผลเป็นหุ้นในอัตรา 10 หุ้นสามัญเดิมต่อ 1 หุ้นปันผล และจ่ายปันผลเป็นเงินสดในอัตรา 0.0111111114 บาท/หุ้น ขึ้นเครื่องหมาย XD วันที่ 5 พ.ค. 2565
ประธานเจ้าหน้าที่บริหาร SSP กล่าวถึงแผนการดำเนินงานในปี 2565 บริษัทฯได้ตั้งเป้ารายได้โตไม่ต่ำกว่า 20% ผลักดันผลการดำเนินงานสร้างสถิติสูงสุดใหม่ต่อเนื่อง โดยบริษัทฯอยู่ระหว่างเจรจาดีล M&amp;A และ JV โครงการโรงไฟฟ้าทั้งในและต่างประเทศ ร่วมกับพันธมิตรในหลายโปรเจค
ขณะที่โครงการโรงไฟฟ้าพลังงานแสงอาทิตย์  LEO 2 ในประเทศญี่ปุ่น กำลังการผลิต 22 เมกะวัตต์ เตรียม COD  ไตรมาส 2 ปี 2567 โดยบริษัทฯเป้าหมายเพิ่มกำลังการผลิตไฟฟ้าที่ 400 เมกะวัตต์ภายในปี 2567
ส่วนความคืบหน้าการลงทุนวินด์ฟาร์มเฟส 2 ในเวียดนาม ขนาดกำลังการผลิต 48 เมกะวัตต์  บริษัทฯมีแผนจะพัฒนาโครงการ เพื่อต่อยอดธุรกิจด้านพลังงานลม ซึ่งปัจจุบันอยู่ระหว่างขั้นตอนทำการศึกษาและรอความชัดเจนจากภาครัฐของเวียดนาม